b'\n_START_ARTICLE_\nTenochtitlan\n_START_PARAGRAPH_\nTenochtitlan var en aztekisk by, grunnlagt 13. mars 1325. If\xc3\xb8lge aztekiske legender skulle deres lange vandring fra urhjemmet Aztl\xc3\xa1n avsluttes n\xc3\xa5r de fant en \xc3\xb8rn som spiste en slange p\xc3\xa5 en kaktus. Dette s\xc3\xa5 de p\xc3\xa5 en \xc3\xb8y i Texcocosj\xc3\xb8en, og det ble tatt som et tegn p\xc3\xa5 at man hadde kommet frem. Denne scenen kan gjenfinnes i Mexicos flagg og riksv\xc3\xa5pen._NEWLINE_Fra en sped begynnelse utviklet byen seg raskt p\xc3\xa5 grunn av chinampajordbruket. Chinampaer var kunstige \xc3\xb8yer som det ble dyrket gr\xc3\xb8nnsaker p\xc3\xa5, og byen grodde utover i sj\xc3\xb8en. Etter hvert kontrollerte ogs\xc3\xa5 aztekerne store deler av Mesoamerika, og byens betydning steg._NEWLINE_I 1428 dannet Tenochtitlan Den aztekiske trippelalliansen sammen med Texcoco og Tlacopan, og ble raskt den dominerende parten i alliansen._NEWLINE_Utover p\xc3\xa5 1400-tallet utviklet Tenochtitlan seg til \xc3\xa5 bli Amerikas st\xc3\xb8rste by, og anslagene for innbyggertall i 1519 er p\xc3\xa5 mellom 500\xc2\xa0000 og 1\xc2\xa0000\xc2\xa0000, som var langt mer enn de st\xc3\xb8rste byene i Europa hadde p\xc3\xa5 denne tida. Store dikeanlegg beskyttet byen mot oversv\xc3\xb8mmelser i sj\xc3\xb8en, og moloer knyttet byen til fastlandet i nordvest, vest og s\xc3\xb8r. Markedet l\xc3\xa5 i bydelen Tlatelolco, som tidligere hadde v\xc3\xa6rt en egen by, men som grodde sammen med Tenochtitlan. Templo Mayor, den store tempelpyramiden, sto midt i Tenochtitlan._NEWLINE_Byen ble angrepet av spanske tropper under Hern\xc3\xa1n Cort\xc3\xa9s og deres allierte fra ulike undertvungne nasjoner i april 1521, og i august samme \xc3\xa5r opph\xc3\xb8rte kampene i bydelen Tlatelolco. Da l\xc3\xa5 hele byen i ruiner._NEWLINE_Byen heter n\xc3\xa5 Mexico by, og er Mexicos hovedstad. Ruinene av aztekernes majestetiske byggverk kan ses blant annet i byens historiske sentrum og i Tlatelolco.'